बिपिएफ दोलोनि आफादगिरि थामहिनबा बिटिसिनि बारग’ गाहाइ मावफुंगिरि सोद्रोमा हाग्रामा महिलारीया आसामनि गिबि मन्थ्रि ड० हिमन्त बिश्व शर्माजों सावरायज्लायनानै बिटिसि खुंथायखौ फिन बिपिएफ दोलोआ खुंफिनगोन होननानै खौरां ओंखारसोनाया बावगारैयावनो फिन हाग्रामा महिलारीया लानाय थिरांथानि सायाव बिपिएफ दोलोनि माखासे दैदेनगिरि-मावथिफोरखौ बोराबनाय खौरां मोननाय जादों। बे बोराबनायावनो बिटिआरनि राजखान्थियारि बिथिङा सोलाय-सोल’ जागोनखौ नुहुरो। बिथांनि थिरांथाखौ बिपिएफ दोलोनि माखासे दैदेनगिरिफोरा माब्लाबाबो गनायनाय जानाय नङा होननानैबो बुंसोलायनाय खोनानो मोननाय जादों । बिथांनि थिरांथाखौ बिथांनिनो लोगोफोरा होबथानो गसंथेदों होननानै खौरां मोननाय जादों। बिटिसि सोरजिनायनि उनाव माखासे बर’नि दैदेनगिरिफोरनि आखायजोंनो दानाय बिपिएफ दोलोखौ माब्लाबाबो सिफायनो होनो हानाय नङा होननानैबो बिपिएफ दोलोनिनो माखासे दैदेनगिरिफोरखौ बुंनाय खोनानो मोन्दों। खौरां मोननाय बादिब्ला हाग्रामा महिलारीआ बिटिसिनि खुंथायखौ लानो थाखाय बिपिएफ दोलोखौ बिजेपि दोलोजों गोरोब हैनो नागिरनाय थिरांथा लानायखौ जिल्ला आरो गुदि आफादफोरा माब्लाबाबो गनायनो हायाखै । नांगौ जायोब्ला आफादगिरिखौ सोलायनानैब्लाबो बिपिएफ दोलोखौ फोथांनानै लाखिथारगोन होननानैबो बुंनाय खोनानो मोननाय जादों। फोरमायनांगोनदि थांनाय 2003 मायथायनिफ्राय 2020 मायथायसिम गासै 17 बोसोर बिटिसिनि खुंथायाव थानानै आसामनि राजखान्थिनि फोथाराव हाग्रामा महिलारीआ गोनां बिफावफोर लाबोदोंमोन। बिदिनो 2006 आरो 2011 मायथायाव बिपिएफ दोलोआ कंग्रेस दोलोजों लोगो जानानै खेबनै सोरखार सालायदोंमोन। बिनि उनाव 2016 मायथायाव बिजेपि आरो एजिपि दोलोजों लोगो जानानै सोरखार दानायाव गोनां बिफाव लादोंमोन।